**Zlatko Karač**

Veliki osječki most – Povijesni dossier i suvremena interpretacija

Ivana Haničar Buljan, Nenad Moačanin, Milan Pelc, Mladen Pešić, Ratko Vučetić

The Great Osijek Bridge – Historical Dossier and Contemporary Interpretation

Ivana Haničar Buljan, Nenad Moačanin, Milan Pelc, Mladen Pešić, Ratko Vučetić

HAZU – Zavod za znanstveni i umjetnički rad u Osijeku

Edicija: Mursa aeterna II

[u suradnji s: IPU, Zagreb; Veleposlanstvo Republike Turske u Hrvatskoj; TINA, Istanbul]

Zagreb – Osijek, 2014.

Str. 166, ilustr. 84, literatura, izvori; dvojezično – hrvatski/engleski

[31/25 cm, kolor, tvrdi uvez/omot]

Urednik: Andrija Mutnjaković

Izvršni urednik: Antun Tucak

Recenzenti: Diana Vukičević Samaržija, Marko Špikić

Prijevod na engleski: Sanja Pehnec

Lektura: Ivana Majer

Dizajn: Borut Benčina (Art studio Azinović)

Tisak: Ofset Yapimevi; Ofset Filmicilik

ISBN 978-953-154-272-2

CIP 881412 [NSK Zagreb]

Posljednjih godina intenzivirao se interes za slabo poznatu osmansku baštinu u Hrvatskoj, često i uz potporu turskih vladinih i stručnih institucija. Jedan od takvih međunarodnih projekata je i istraživanje velikoga turskog mosta koji je u 16. I 17. st. postojao kod Osijeka. Objavljena monografija donosi interdisciplinarne rezultate obrade toga nestalog objekta. Nakon uvodnih tekstova turskog veleposlanika Buraka Özügergina, predsjednika arheološkog instituta TICA Oguza Aydemira i akademika Andrije Mutnjakovića, slijede četiri strukovne studije. Milan Pelc je obradio grafičke prikaze velikog mosta, Nenad Moačanin pisane historiografske izvore, Mladen Pešić je elaborirao arheološka sondiranja ostataka mosta, a Ratko Vučetić i Ivana Haničar Buljan su prostudirali prostorno-povijesne aspekte trase nestaloga mosta. Prvotni pontonski most više je puta iznova građen i razaran (1526., 1532. I 1543.), a kao čvrsta građevina podignut je 1566. prilikom Sulejmanovog pohoda na Siget.

Posljednjih godina naglašen je interes za slabo poznatu i gotovo posve neistraženu osmansku baštinu u Hrvatskoj, čemu pridonosi i povremena ekspertna te financijska potpora turskih vladinih i stručnih institucija. Tako je trenutno u tijeku nekoliko međunarodnih projekata usmjerenih na obnovu spomeničke baštine 'turskog doba', primjerice Maškovića-hana u Vrani i hamama u Iloku, gdje će uskoro započeti i arheološka istraživanja ostataka središnje tvrđavske džamije.

Jedan od takvih međunarodnih projekata, za sada znanstvenog karaktera, je i istraživanje arheoloških ostataka te historiografske građe o velikome turskome mostu koji je u 16. i 17. stoljeću postojao na Dravi kod Osijeka. U svoje vrijeme smatran je jednim od čuda osmanske vojne inženjerije (nedokazano se pripisuje Sinanu) jer se na iznimno teškom terenu kroz močvare Baranje protezao u dužini od čini se čak 8 km, na potezu od zapadnog predbrana Tvrđe do mjesta Darda. Pri tome, most je zbog strateške uloge u velikim vojnim pohodima Sulejmana Veličanstvenog (posebno pohoda na Mohač 1526., i na Siget 1566., ali i kasnije) te višekratnih razaranja i ponovnih izgradnji, u europskim okvirima dobio mitski značaj i postao poznat kao ključna prometna spona između osvojenih ugarskih prostora i središnjice Osmanskog Carstva.

Kao rezultat prve etape istraživanja mosta nedavno je objavljena interdisciplinarno koncipirana monografija koja donosi uzornu višeslojnu obradu pisanih historiografskih izvora, grafičkih dokumenata i arhivskih prikaza, identificiranih arheoloških ostataka te prostornih i arhitektonskih tema vezanih uz taj nestali objekt koji je bio nesumnjivo najveće djelo osmanskoga graditeljstva na našim prostorima. Uvodne tekstove knjige potpisuju turski veleposlanik u RH Burak Özügergin i predsjednik turskog instituta za podvodnu arheologiju TINA Oguz Aydemir, dok je akademik Andrije Mutnjaković priredio kontekstualnu studiju o razvoju Osijeka – od rimske Murse do turskoga doba i novijeg vremena. Potom slijede četiri opsežna strukovna poglavlja u kojima je kroz diskurs različitih struka – povijesti umjetnosti, povijesti, arheologije te arhitekture i urbanizma – interdisciplinarni tim istraživača sistematizirao i kritički interpretirao znanja o velikome mostu.

Milan Pelc obradio je sve poznate, ali i brojne novootkrivene grafičke prikaze mosta, analizirajući dokumentarne elemente koju mogu biti od koristi za izradu njegove idealne crtane rekonstrukcije. No, pozabavio se i širom 'ikonografijom' te likovnom i kulturološkom vrijednosti tih povijesnih predložaka različitih vrsta (vojne karte, planovi grada, panoramske vedute...). U Pelcovom je poglavlju (i u drugim dijelovima knjige) kvalitetno reproducirano u velikim kolor formatima gotovo 70 arhivskih slikovnih prikaza mosta, većinom iz turskog razdoblja 16.-17. stoljeća (i nekoliko iz 18. st.), no isključivo zapadne provenijencije, budući da osmanskih izvornika te vrste nema.

Za razliku od toga 'zapadnog' pogleda, povjesničar-osmanist Nenad Moačanin je obradio pisane historiografske izvore identificirane poglavito u turskim arhivima, što se pokazalo kao odlična komplementarna građa, pri tome i sadržajno egzaktna, zabilježena 's druge strane', dakle iz službenoga diskursa osmanskih vojnih i financijskih kancelarija.

Mladen Pešić je elaborirao rezultate arheoloških rekognosciranja trase negdašnjeg mosta te sondiranja i snimanje građevnih ostataka koji su metodama podvodne arheologije utvrđeni u ribnjaku i na obližnjim lokalitetima kod dvorca Esterházy u Dardi. Za sada je otkriveno oko 150 građevnih elemenata, uglavnom drvenih pilona zaostalih *in situ* u mulju i pod vodom, od primarne i sekundarne konstrukcije mosta.

U zaključnom poglavlju Ratko Vučetić i Ivana Haničar Buljan obradili su prostorno-povijesne aspekte trase, geometriju i izgled nestaloga mosta, uključujući u svoja istraživanja i novije, geodetski znatno točnije vojne i hidrografske karte 18. I 19. stoljeća na kojima su ostaci razorenoga mosta još bili vidljivi i relativno precizno ucrtani. Također su u interpretaciju uključili i niz važnih nivelacijskih podataka o topografiji i kotama terena te razini vodostaja na trasi protezanja mosta, postavljajući na kraju i prijedloge konzervatorskih smjernica.

Ovo složeno istraživanje pokazalo je da je prvotni Sulejmanov most kod Osijeka bio pontonski te da je više puta razaran i iznova podizan ili popravljan (1526., 1532. i 1543.). Kao čvrsta građevina podignut je tek 1566. prilikom Sulejmanovog pohoda na Siget, no i taj je drveni most (zapravo 'cesta na stupovima') doživio višekratna rušenja i paljenja te popravke zbog kojih se zapravo ne može govoriti o jednome 'velikome osječkome mostu', već o više građevina, položenih možda ne ni na istim trasama.